Pančicy-Kukow (SN/MWj). Lubowarjo přirody a wšitcy, kotřiž chcedźa na wuchodźowanju něšto přinawuknyć, smědźa so wjeselić. Štyri tydźenje pozdźišo hač planowane móže zajutřišim, njedźelu, klóšterska zahroda w zežiwjenskim a zelowym centrumje Křesćansko-socialneho kubłanskeho skutka (CSB) w klóštrje Marijinej hwězdźe w Pančicach-Kukowje pod wobkedźbowanjom koronowych postajenjow zaso wočinić. Pilni sobudźěłaćerjo su tam minjeny čas něhdźe 4 000 lětnich kwětkow we wšelakich kombinacijach nasadźeli. Tež wulka ličba kerkow skići nětko w nalěću wosebje rjany wobraz.
Lětsa wěnuja so w klóšterskej zahrodźe wosebje mjatwičce (Minze). Wo jeje wšelakich družinach a wo jich plahowanju tam nadrobnje zhoniš. W pawiljonje poskićeja wulku ličbu regionalnych wudźěłkow z iniciatiwy „Łužica słodźi“. Lětsa maja prěni raz rozšěrjeny poskitk hojenskich a hladanskich produktow regionalnych poskićowarjow. Tohorunja prěni raz poskićeja Menschelec limonadu z Hainewaldy we wšelakich družinach, rěka w nowinskej zdźělence CSB.
szl_Latn szl_Latn